ຜູ້ນຳຂອງເກົາຫລີເໜືອທ່ານກິມ-ຈົງ-ອິລຢ້ຽມຢາມຈີນ
ທ່ານກິມໄດ້ເດີນທາງໄປເຖິງນະຄອນຫລວງຂອງຈີນໃນວັນພຸດມື້ນີ້ ໂດຍ​ທາງຂະບວນລົດໄຟກັນລູກປືນ
ມີລາຍງານວ່າຜູ້ນຳຂອງເກົາຫລີເໜືອ ທ່ານກິມ-ຈົງ-ອິລ ໄດ້ເດີນທາງໄປເຖິງນະຄອນຫຼວງປັກກິ່ງ ເພື່ອເຈລະຈາ ຫາລືກັບພວກເຈົ້າໜ້າທີ່ຂັ້ນສູງຂອງຈີນ ອົງການຂ່າວຢອນຮັບຂອງເກົາຫລີໃຕ້ລາຍງານວ່າ ທ່ານກິມໄດ້ເດີນທາງໄປເຖິງນະຄອນຫລວງຂອງຈີນ ໃນວັນພຸດມື້ນີ້ໂດຍທາງຂະບວນລົດໄຟກັນລູກປືນຂອງທ່ານ ແລະມີຂະບວນລົດນຳທ່ານໄປພັກຢູ່ທີ່ເຮືອນພັກຮັບຮອງ ແຂກເມືອງ DIAOYUTAI ຂອງລັດຖະບານຈີນ ເປັນທີ່ຄາດກັນວ່າ ຜູ້ນຳທີ່ໂດດດ່ຽວຂອງເກົາຫລີເໜືອ ຈະໄດ້ພົບປະກັບປະທານປະເທດຈີນທ່ານຫູຈີນເທົາໃນວັນພຸດມື້ນີ້ ມີທ່າທາງວ່າ ການເຈລະຈາຫາລືຂອງພວກທ່ານທັງສອງຈະເພັ່ງເລັງໃສ່ການ ໃຫ້ຄວາມຊ່ອຍເຫຼືອທາງດ້ານ ການເງິນແລະການປະຕິເສດຂອງເກົາຫລີເໜືອ ທີ່ຈະປະກອບສ່ວນເຂົ້າຮ່ວມການເຈລະຈາ 6 ຝ່າຍທີ່ຈີນເປັນເຈົ້າພາບ ກ່ຽວກັບໂຄງການນິວເຄລຍຂອງເກົາຫລີເໜືອນັ້ນ ປັກກິ່ງໄດ້ພະຍາຍາມແຕ່ບໍ່ສຳເລັດຜົນ ທີ່ຈະຊັກຊວນໃຫ້ທ່ານກິມຮັບເອົາການປະຕິຮູບ ເພື່ອຕ່າວປີ້ນເສດຖະກິດທີ່ຢູ່ໃນສະພາບບໍ່ໄປບໍ່ມາຂອງເກົາຫຼີເໜືອ ຊຶ່ງໄດ້ຮັບຜົນກະທົບ ສ່ວນນຶ່ງຈາກການລົງໂທດຂອງອົງການສະຫະປະຊາຊາດ ຫລັງຈາກພຽງຢາງ ຖອນໂຕ ອອກຈາກການເຈລະຈານິວເຄລຍນັ້ນ ໃຫ້ປະສົບກັບຄວາມກ້າວໜ້າ